Lekció: Efézus 1: 15-23

Textus: Zsolt 110: 1-4

Kedves Gyülekezet!

**A parókia elé tavasszal ültettünk 3 fügebokrot**. Figyelgetjük, **figyelgettük, vajon életben maradnak-e?** Az egyiken vannak zöld rügyek. Növekedni kezdett, és ez a növekedés reménység, hogy élni fog. A másik kettőn nem látom ugyanezt. Távolról ugyanolyanok még, de csak az egyiken vannak ott az élet jelei, a növekedésnek a jelei.

**Az élet a növekedésben mutatkozik meg. A keresztyén élet valódisága is a növekedésben látszik meg**. Növekedik-e, változik-e a hitünk, az Istennel való kapcsolatunk, az egymáshoz való viszonyulásaink?

**Az efézusi levélnek ez a mai szakasza a növekedés titkáról szól. P**ál beszél a gyülekezetről, és hálát ad értük. **Hálát ad a hitükért, hálát ad a szeretetükért.** Egy olyan gyülekezet, amely olyan sok mindent megtapasztalt már. Akik már eljutottak valahová Krisztus megismerésében.

**A múlt héten hatalmas dolgokról hallottunk**- Pál áldja Istent azért, mert a világ teremtése előtt k**iválasztotta** már a gyülekezet tagjait, áldja Istent, amiért **kijelenti neki a titkos tervét,** amely a világ megváltásáról szól, áldja Istent, hogy ö**rököseivé tette** az efézusi hívőket is, hogy Hozzá tartoznak.

**Kell-e ennél több? Van-e ennél több?** Ez a mai szakasz arról tanít bennünket, hogy akik az életünket Istennel járjuk: **mindig van még több. Mindig van még több!!**

**A keresztyén életre való elhívás arról szól, hogy vágyjunk mindig még többre.** Még több ismeretre, még több megtapasztalásra, még nagyobb hitre, még nagyobb szeretetre. Ne érjük be soha azzal, ahol tartunk. **Ne dőljünk hátra kényelmesen a karosszékben: é**n megtértem, én Istenhez tartozom, most már semmi dolgom. Vagy ha van is dolgom, akkor legfeljebb csak annyi, hogy fenntartsam azt, ahová eljutottam. Nem! A **valódi keresztyén élet nem más, mint egy hatalmas vágyakozással teli sóhaj. Egy hatalmas, belső vágyakozás: Istenem, még jobban meg akarlak ismerni.** Istenem, olyan keveset tapasztaltam még Belőled!! Adj nekem még többet!! **Ha nem ez a vágy fűt bennünket, akkor jó úton járunk, hogy a hitünk puszta formasággá, tradícióvá, szokásokká váljon**. Hogy olyan legyen, **mint egy elültetett növény, ami nem hajtott ki.** Ott van, de száraz, élettelen.

**Miért? Mert Isten, Akiben hiszünk, végtelen. Kiismerhetetlen, titokzatos Isten. Az egész életünk kevés, hogy megismerjük Őt.** Még egy másik embert is olyan nehéz valóban megismerni, nem? Megismerni, annak látni őt, aki valójában, és nem annak, akit én akarok benne látni, akinek én akarom hinni Őt. **Egy jó házasság, egy igazán mély barátság: egy egész életen át tartó tanulási folyamat**. Egy egész életen át tanulom a másikat – és mert szeretem, az a vágyam, hogy egyre jobban ismerhessem őt. Az **igazán élő és építő kapcsolatokban ott van benne egymás felfedezésének az öröme és a várakozással teli feszültsége.** Ez ad a kapcsolatnak dinamikát, új kihívásokat, újabb mélységeket.

S ha ez így igaz egy emberi kapcsolatra, **mennyivel inkább igaz a végtelen Istennel való kapcsolatunkra!! Istennel kapcsolatban érezzük ezt?** Hajt, fűt bennünket ez a vágy: hogy adj magadból, Uram, még többet? Akarjuk-e egyre jobban, még jobban megismerni, megtapasztalni Őt, a Mindenható Istent?

**Pál az efézusi gyülekezetre gondol, akik olyan sok mindent láttak má**r, olyan sok mindent tapasztaltak és kiálltak már Jézus nevéért. Akiknek történetük van Isten útján- nem ma kezdték ezen az úton járást. És mit tesz? Miután hálát ad, **könyörög értük: Uram, adj nekik többet!! Mert mindig van több.** **Bárcsak ott lenne a szívünkben ez a vágyakozás: jobban meg akarlak ismerni, Uram.** Ahogyan Jákób tusakodik az angyallal, megragadja, és azt mondja: nem engedlek el, amíg meg nem áldasz engem. Megragadni Istent, odacövekelni magunkat hozzá – és azt mondani: az **életem legnagyobb kalandja, hogy téged jobban ismerhesselek: ez a keresztyén élet.**

**Hogyan történhet meg ez a növekedés?** Pál erre is megadja itt a választ. Azt írja: mindezt a **bölcsesség és a kinyilatkoztatás Lelke** tudja megadni. Bölcsesség és kinyilatkoztatás Lelke. Mi minden van ebben? **A bölcsességre való eljutásban mindig benne van a mi munkánk is**. A bölccsé válás nem megy egyik napról a másikra. Az egy út, amit járunk. Amibe beletesszük a mi saját részünket is. A **kinyilatkoztatás az más, az valami, ami történik velünk**. **Amit kapunk,** készen. Amit csak meg kell hallanunk, amit csak be kell fogadnunk.

A növekedést Isten Szentlelke adja. Adja egyrészt a mi türelmes **odaszánásunk** által. Ő a **bölcsesség Lelke.** Ahogyan növekszik a hitünk, minden új élethelyzet segíthet abban, hogy a bölcsesség növekedjen bennünk. Az életünk nehézségei, küzdelmei, örömei – mind-mind formálnak minket, és az, ahogyan ezeket végigküzdjük úgy, hogy közben Istenre próbálunk figyelni, mindeközben növekszik bennünk a bölcsesség. De a növekedés nem csak így, hanem a **kinyilatkoztatás Lelke** által is jön. Amikor **Isten egyszerűen csak meglep Önmagával**. Mikor nem indokolja semmi, nem tettünk érte semmit, nem küszködtünk, nem agyaltunk, nem próbáltunk meg értelmet keresni, és egyszer csak, mégis, összeáll valami. Isten Szentlelkének a munkája.

**Ha vágyunk jobban megismerni Istent, akkor a Szentlélekért kell imádkoznunk.** Úgy, ahogyan Pál imádkozik az efézusi gyülekezetért. A mi életünkben, és ennek a gyülekezetnek az életében sincsenek más szabályok. **Ránk is ugyanaz vonatkozik. Istent csak a Szentlélek által ismerhetjük meg még jobban.** És a Szentlélekért nem tehetünk semmi mást, mint hogy imádkozunk, könyörgünk érte. Bárcsak eljönne közénk, bárcsak megnyitná a lelki szemeinket!

**A keresztyén élet jele tehát a lelki növekedés**, és ez **egyedül a Szentlélek munkája nyomán** születik meg bennünk, nem pedig emberi erőlködésből, nem emberi igyekezetből.

**De mi mindennek a tartalma? Mi az, amit a Szentlélek megmutat nekünk?**

**Egy mondatban összefoglalva:** ***a Szentlélek megmutatja nekünk Isten mérhetetlen hatalmát, amely Jézus Krisztus feltámadásában és uralkodásában vált nyilvánvalóvá.***

Mit jelent mindez? Azt, hogy a **keresztyénség egy hatalmi kérdés**. **Nem szokásokról, nem hagyományokról van szó, hanem erőről és hatalomról.**

**Milyen erők, milyen hatalmak uralják az életünket?** Mi az, aminek ma, az életünkön valóságos hatalmát, uralmát érezzük? Az életünk fölött hatalmas úrrá tudnak lenni a **saját szükségleteink**, a saját vágyaink. Dolgok, amelyeket el akarunk érni, amelyekért küzdünk, amelyekért áldozatokat hozunk. Az életünk fölött óriási hatalma tud lenni **szokásoknak.** Szokások, amelyeken nem tudunk, nem akarunk változtatni. Az életünk felett úrrá tudnak lenni **más emberek**. Emberek, akik döntéseket hozhatnak a fejünk fölött. Le tud uralni bennünket egy főnök, egy munkatárs, egy családtag, a saját felmenőink és mindaz, amit tőlük hozunk…. Az életünket uralni tudják **rendszerek, működésmódok** – egy munkahely rendszere, egy ország rendje, a világ rendje. Tudnak bennünket uralni **érzések.** A félelem, az aggodalom, a szorongás, az igyekezetünk, a hiányaink, a betöltetlen vágyaink.

**MI mindennek van hatalma felettünk?** MI minden van, ami leural bennünket nap mint nap, amit végső, meghatározó valóságnak gondolunk, érzünk, tapasztalunk?

**A keresztyén élet növekedésének a kulcsa, ha megértjük, ha rányílik valóban a szemünk arra, hogy meglássuk Isten hatalmát.** ***Mérhetetlenül nagy* hatalmát**. Mert ha ezt a hatalmat meglátjuk, akkor ez mindent a helyére tesz. Ez a hatalom mindent maga mögé állít. Semmi nem tud győzni felette.

**A keresztyénségünk legnagyobb nyomorúsága, ha elfelejtjük, ha nem vesszük komolyan, talán már el sem hisszük igazán, hogy Isten hatalma mérhetetlenül nagy.** Nem csak régen volt nagy a hatalma, a bibliai időkben. Hanem ma is az. **Mert ha nem látjuk az Ő hatalmát, akkor hogyan tudnánk kitartani mellette?** **Annyiféle erő akar mozgatni bennünket.** Ha nem látjuk, hogy Istennek a hatalma mindegyiknél erősebb, akkor a mindenféle erők játékszerei leszünk, akik csak sodródnak ide-oda. Ezért mondtam azt, hogy **a keresztyénség hatalmi kérdés. Csak akkor tudunk valódi keresztyén életet élni, ha Isten mérhetetlen hatalmának a tudatában éljük.**

**És hogy milyen ez a mérhetetlenül nagy hatalom, honnan tudjuk mindezt? Nem teológiai fejtegetésekből, filozofikus gondolkodásból.** *„Tud-e Isten olyan nagy követ teremteni, amit nem tud felemelni?”*-lehet ezeken a kérdéseken is spekulálni. De Isten a választ számunkra a saját hatalmára sokkal kézzelfoghatóbban, számunkra sokkal felfoghatóbban adta meg. **Egy emberi történeten keresztül: az emberré lett Isten, Jézus Krisztus történetén keresztül**. Honnan ismerjük meg Isten hatalmát? **Onnan, ha Jézus történetére figyelünk. Mert Isten hatalma Benne mutatkozott meg a maga teljességében.**

**Egyrészt, megmutatkozott a feltámadásában.** Isten hatalma elég erős volt ahhoz, hogy visszafordítsa a halál erőit. **A halál valóságával, félelmetes erejével mindannyiunknak szembe kell néznünk egyszer**. Szembenézünk vele akkor, amikor valakinek el kell engednünk a kezét, aki fontos volt számunkra, aki hozzánk tartozott. És szembe kell néznünk vele, amikor a saját életünkre nézünk. Ahogyan látjuk, egy-egy betegségben, az erőnk fogyásában, gyengülésünkben, hogy a testünk fölött úrrá lesznek az elmúlás erői.

**Ha nem vesszük komolyan**, hogy Istennek elég ereje volt mindezt a megkérdőjelezhetetlen, kézzelfoghatóan valóságos hatalmat egy szempillantás alatt keresztülhúzni, **akkor az életünk vagy a haláltól való félelemben telik el, vagy azzal, hogy ebből a földi életből próbáljunk minél** **többet kihozni,** mert úgyis egyszer élünk. **Ha nem értjük meg, hogy Istenünk hatalmasabb a halálnál, akkor nincs reménységünk**. Ha Jézus nem támadt fel a halálból, akkor mi értelme keresztyénnek lenni? Mi értelme Istennek élni? Mi értelme áldozatokat hozni Őérte? Mi értelme eljárni a templomba? Mi értelme bárminek is? Hisz úgyis ugyanúgy végződik minden. **DE Jézus feltámadt a halálból, Az Atya feltámasztotta Őt. Istennek van ereje, hatalma a legnagyobb ellenségünk felett**.

**Másrészt, Isten hatalma megmutatkozik abban, hogy mindent Jézus lába alá vetett.** *„Jobbjára ültette a mennyben, feljebb minden méltóságnál és hatalmasságnál, minden erőnél és uralomnál, sőt minden névnél, amelyet segítségül hívnak nem csak ebben a világban, hanem az eljövendőben is.”*

**Értjük? Jézus hatalma nagyobb minden hatalomnál. Minden erőnél és uralomnál feljebb van**. **Minden névnél**, amelyet segítségül hívnak az emberek.

**Efézusban sok-sok pogány istenség nevét hívták segítségül**. Ez a gyülekezet ennek a kézzelfogható valóságában élt. „*Nagy az efézusi Diána!”* – üvöltötte órákon át a felbőszült tömeg, amikor Pál és munkatársai ellen fordultak. Hányan, hányféle oltárnál, hányféle nevet hívtak segítségül ebben a városban?!

És ennek a kis gyülekezetnek azt **mondja Pál: én azért könyörgök, hogy megértsétek, hogy Jézus neve hatalmasabb minden névnél.** Lehet segítségül hívni más erőket, más neveket. És ezeknek az erőknek valós hatalma is lehet. DE Jézus az Isten jobbjára ült. Értjük: ez egy kép. Arra, ahogyan a **zsoltárból is olvastam**, hogy Isten uralmának a részestársa lett. **A Fiú az Atyával együtt uralkodik. És a végső szó, a végső hatalom az Övé.**

**Jézus Úr a halál fölött, de Úr mindazon erők fölött is, amelyek a napjainkat, a földi életünket meghatározzák**. Keresztyénként könnyen abba a hibába eshetünk, hogy **azt mondjuk, hisszük, hogy Jézus legyőzte a halált, de a jelenlegi küzdelmeink között képtelenek vagyunk őt Úrnak látni**. Hisszük, hogy elkészítette nekünk a mennyországot, és majd a halálunk után ott vár minket, de azt **nem tudjuk elhinni, hogy ereje van azok felett az élethelyzetek felett is, amelyek közt most küszködünk.** Jézus mindenek felett Úr. Övé minden hatalom, erre emlékeztet Isten Igéje bennünket is.

**S végül: mi közünk nekünk mindehhez a hatalomhoz?** Elég az, ha tudunk róla? **Annyi lenne az egész, hogy ezt elismerjük, tudatosítjuk? Ez már önmagában is óriási dolog**. Ha az életünket abban a tudatban éljük, hogy végtelen hatalmú Istenünk van**.**

**DE Isten ennél többet is ad.** **Mert a végtelen hatalma lehetne a félelem forrása is.** Hiszen ki állhat meg egy ilyen végtelen hatalmú Isten előtt? Akinek a lába alatt vannak az összes ellenségei... Az ókori királyokat gyakran ábrázolták így: lábuk alatt egy zsámoly, és alatta fekszenek legyőzve az ellenségei. **Mindez félelmetes is.** **És jó, és kell az is, ha Isten hatalma félelemre, Isten-félelemre is indít minket**. Mert jaj annak, aki az Ő ellensége, mert annak a lába alá kell vettetnie. Jaj annak, aki vele szembeszáll, mert Vele szemben kinek lehet bármilyen ereje**? Isten hatalma félelmetes, főleg, ha vele szemben meglátjuk magunkat, akiknek az élete olyan sokszor arról szól, hogy a saját uralmunkat, a saját hatalmunkat építjük**, a saját elképzeléseink szerint.

**De az Ige nem ezért beszél Isten hatalmáról. Hanem bátorítani akarja a gyülekezet tagjait.** Azt mondja: bárcsak felismernétek, milyen mérhetetlenül nagy az Ő hatalma **rajtatok, hívőkön**. ***Minthogy hatalmának ezzel az erejével munkálkodik Krisztusban.***

Értjük ezt? **Hogy Isten ugyanazzal a hatalommal tud jelen lenni a mi életünkben, amellyel feltámasztotta Jézust, és amellyel mindent a lába alá vetett. Istennek** a hatalma az életünkben ugyanez a megkérdőjelezhetetlen hatalom. És **Isten ezt a hatalmát, amellyel, ha akarná, bennünket eltörölhetne a föld színéről, sőt, az egész földet eltörölhetné, arra használja, hogy Bennünket helyreállítson, megerősítsen, meggyőzzön, felkészítsen a mindennapok harcaira, erőt adjon, hogy kiálljunk Őmellette, és az Ő tanítványaként éljünk.** Az az erő, amely Jézust feltámasztotta, az az erő él bennünk is, és az az erő ad nekünk is megújulást, feltámadást, reménységet, hitet. Isten ezzel a hatalommal él bennünk, és formálja az életünket, és ad növekedést.

**És nem csak bennünk – egyénenként** van ott Istennek ez a mérhetetlen hatalma. Nem csak nekünk – egyénenként szeretné mindezt adni. **Hanem** arról beszél még az Ige, hogy az Atya Jézust tette „*mindenek felett való fővé* ***az egyházban****, amely az Ő teste és teljessége annak, aki teljessé tesz mindent mindenekben.”*

**Mit jelent ez?** **Hogy azt a Krisztust**, Akié minden hatalom, Akinek a lába alatt vannak a világnak az összes erői, azok is, amelyeket a legfélelmetesebbnek és leginkább megkérdőjelezhetetlennek tartunk**, az Atya összekapcsolta az egyházzal. Egyházként, gyülekezetként az a küldetésünk, hogy Krisztus erejét képviseljük**, hogy az Ő teljességét mutassuk fel, tegyük láthatóvá, kézzelfoghatóvá mindenki számára. Hogy amikor valaki a Gyülekezet közösségébe lép, Jézus Krisztussal találkozzon.

**Az Egyház, a Gyülekezet Jézus Krisztus erejének a hordozója.** **Milyen óriási kiváltság, feladat, felelősség ez számunkra!!!** **Nem egy szervezet vagyunk, nem egy klub,** egy baráti vagy ismerősi kör, nem egy Hetényegyházát megsegítő egyesület, hanem azért vagyunk, hogy Isten végtelen, halálból életet teremtő ereje megnyilvánuljon közöttünk.

**Isten hatalmas, Jézus Krisztus Úr minden felett, és az elhívásunk arra szól, hogy ezt a hatalmat, ezt az erőt minél jobban megismerjük, minél tisztábban lássuk, minél inkább ennek a tudatában éljünk, hozzunk döntéseket**. Hogy **ez legyen, ami meghatároz** bennünket.

Ezért ez életünk legnagyobb kérése, **fontosabb minden más kérésnél**: ***Istenem, hadd ismerjelek meg még jobban! Adj nekem még többet Belőled, hogy meg inkább lássam hatalmadat, és még szorosabban Hozzád tartozva, hozzád láncolva éljem az életem.***

Ámen.